ગુજરાતના પાડોશી રાજ્યોમાં ફાઇલ નિકાલની સિસ્ટમ એટલી ઝડપી છે કે અરજદારોને ધક્કા ખાવા પડતા નથી. ઉદ્યોગ વિભાગની ફાઇલને સાત દિવસ કરતાં વધુ સમય સુધી મુકી રાખવામાં આવતી નથી કે તે ફાઇલ પર પેન્ડીંગ લખવામાં આવતું નથી. આ રાજ્યોમાં મહારાષ્ટ્ર, મધ્યપ્રદેશ અને હવે રાજસ્થાન ટોચક્રમે છે. ગોવામાં પણ સરકાર રિયલ સેન્સમાં ગતિશીલ બની છે. ગુજરાતમાં પ્રગતિશીલ સરકાર એવું નામ આપવામાં આવ્યું છે. સરકારી બાબુઓ કામમાં ઝડપ કરે છે પરંતુ જિલ્લાકક્ષાએથી નેગેટીવ નોટીંગ આવે છે ત્યારે ફાઇલને ફરીથી ચક્કર લગાવવા પડે છે અને અરજદાર તેમજ સરકારનો સમય બરબાદ થાય છે. એક ઓફિસર બે વિભાગોના ચાર્જમાં હોય તેવા સંજોગોમાં બન્ને વિભાગોના કામો પર માઠી અસર થાય છે. એવામાં જો ઓફિસરની બદલી થાય તો અરજદારને એકડો ઘૂંટવો પડે છે. કહેવાય છે કે મધ્યપ્રદેશના મુખ્યમંત્રી શિવરાજસિંહ ચૌહાણ અને મહારાષ્ટ્રના મુખ્યમંત્રી દેવેન્દ્ર ફડનવીસ માત્ર સાત દિવસમાં જ ઔદ્યોગિક એકમની ફાઇલ વિવિધ મંજૂરીઓ સાથે ક્લિયર કરી દેતા હોય છે. હવે તો છત્તીસગઢ અને ઉત્તરપ્રદેશની સરકાર સામેલ થઇ છે. ફાસ્ટટ્રેક સિસ્ટમ કોને કહેવાય તે ગુજરાતના અરજદારો જાણતા નથી પરંતુ પાડોશી રાજ્યોના અરજદારો જાણી ગયા છે.